Document ID: 32009R0359

REGOLAMENT TAL-KUMMISSJONI (KE) Nru 359/2009
tat-30 ta’ April 2009
li jissospendi l-introduzzjoni fil-Komunità ta’ eżemplari ta’ ċerti speċijiet ta’ fawna u flora selvaġġi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċijiet ta’ fawna u flora selvaġġi billi jkun irregolat l-kummerċ fihom (1), u b’mod partikolari, l-Artikolu 19(2) tiegħu,
Wara li kkonsultat il-Grupp ta’ Reviżjoni Xjentifika,
Billi:
(1)
L-Artikolu 4(6) tar-Regolament (KE) Nru 338/97 jipprovdi li l-Kummissjoni tista’ tistabbilixxi restrizzjonijiet fuq l-introduzzjoni ta’ ċerti speċijiet fil-Komunità skont il-kundizzjonijiet stipulati fil-punti (a) sa (d) tiegħu. Barra minn hekk, miżuri ta’ implimentazzjoni għal tali restrizzjonijiet ġew stipulati fir-Regolament tal-Kummissjoni (KE) Nru 865/2006 tal-4 ta’ Mejju 2006 li stabbilixxa regoli dettaljati fir-rigward tal-implimentazzjoni tar-Regolament tal-Kunsill (KE) Nru 338/97 dwar il-protezzjoni ta’ speċijiet ta’ fawna u flora selvaġġi billi jkun regolat il-kummerċ fihom (2).
(2)
Elenku tal-ispeċijiet li l-introduzzjoni tagħhom fil-Komunità hija sospiża kien stabbilit permezz tar-Regolament tal-Kummissjoni (KE) Nru 811/2008 tat-13 ta’ Awwissu 2008 li jissospendi l-introduzzjoni fil-Komunità ta’ eżemplari ta’ ċerti speċijiet ta’ fawna u flora selvaġġi (3).
(3)
Fid-dawl ta’ tagħrif riċenti, il-Grupp ta’ Reviżjoni Xjentifika kkonkluda li l-istatus ta’ konservazzjoni ta’ ċerti speċijiet elenkati fl-Annessi A u B għar-Regolament (KE) Nru 338/97 se jkun ipperikolat b’mod serju jekk l-introduzzjoni tagħhom fil-Komunità minn ċerti pajjiżi tal-oriġini ma tiġix sospiża. Għalhekk, l-introduzzjoni tal-ispeċijiet li ġejjin għandha tiġi sospiża:
-
Psittacus erithacus mill-Ginea Ekwatorjali,
-
Calumma andringitraensis, Calumma glawi, Calumma guillaumeti, Calumma marojezensis, Calumma vatosoa, Calumma vencesi u Furcifer nicosiai mill-Madagaskar,
-
Chamaeleo camerunensis mill-Kamerun,
-
Phelsuma berghofi, Phelsuma hielscheri, Phelsuma malamakibo u Phelsuma masohoala mill-Madagaskar.
(4)
Il-Grupp ta’ Reviżjoni Xjentifiku kkonkluda wkoll li, fid-dawl tal-aħħar tagħrif disponibbli, is-sospensjoni tal-introduzzjoni, fil-Komunità, tal-ispeċijiet li ġejjin ma għandiex tkun meħtieġa aktar:
-
Lynx lynx mir-Repubblika tal-Moldova u mill-Ukraina,
-
Lama guanicoe (magħrufa wkoll bħala Lama glama guanicoe) mill-Arġentina,
-
Hippopotamus amphibius mir-Rwanda,
-
Aratinga erythrogenys mill-Peru,
-
Dendrobates auratus u Dendrobates pumilio min-Nikaragwa,
-
Dendrobates tinctorius mis-Surinam,
-
Plerogyra simplex, Hydnophora rigida u Blastomussa wellsi mill-Fiġi,
-
Plerogyra sinuosa, Acanthastrea spp. (għajr għall-Acanthastrea hemprichii) u Cynarina lacrymalis mit-Tonga.
(5)
Il-pajjiżi tal-oriġini tal-ispeċijiet li huma soġġetti għal restrizzjonijiet ġodda fir-rigward tal-introduzzjoni fil-Komunità skont dan ir-Regolament kollha ġew ikkonsultati.
(6)
Għandhom jiġu kkoreġuti xi inkonsistenzi li jeżistu bejn l-Appendiċi tal-Konvenzjoni dwar il-Kummerċ Internazzjonali ta’ Speċijiet ta’ Fawna u Flora Selvaġġi Ipperikolati (CITES) u l-ismijiet xjentifiċi fir-referenzi tan-nomenklatura adottati fl-14-il Konferenza tal-Partijiet fis-CITES.
(7)
L-elenku tal-ispeċijiet li għalihom l-introduzzjoni fil-Komunità hija sospiża għandu għalhekk jiġi emendat u r-Regolament (KE) Nru 811/2008, għal raġunijiet ta’ ċarezza, għandu jinbidel.
(8)
Il-miżuri pprovduti f’dan ir-Regolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi,
ADOTTAT DAN IR-REGOLAMENT:
Artikolu 1
L-introduzzjoni fil-Komunità ta’ eżemplari tal-ispeċijiet ta’ fawna u flora selvaġġi msemmija fl-Anness li jinsab ma’ dan ir-Regolament hija b’dan sospiża, soġġetta għad-dispożizzjonijiet tal-Artikolu 71 tar-Regolament (KE) Nru 865/2006.
Artikolu 2
Ir-Regolament (KE) Nru 811/2008 hu mħassar.
Kull referenza għar-Regolament imħassar għandha tinftiehem bħala referenza għal dan ir-Regolament.
Artikolu 3
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 30 ta’ April 2009.

Labels: 3
20